## Carlos Mazón agraïx “la labor essencial, l’esforç i el compromís” del voluntariat per a ajudar les persones i els municipis afectats per la riuada

*** El cap del Consell ha visitat Alacant Gastronòmica Solidària, que ha repartit més de 175.000 menús calents en 16 municipis de la província de València
* Valora la marea de solidaritat arribada de tota Espanya en un “acte col·lectiu de compromís i fraternitat que la societat valenciana mai oblidarà”
* Indica que la Generalitat, en col·laboració amb la Plataforma del Voluntariat, ha mobilitzat més de 20.000 persones que estan participant en tasques de neteja i organització requerides pels municipis**

**Mutxamel.**

El president de la Generalitat, Carlos Mazón, ha agraït la “labor essencial, l’esforç i el compromís” del voluntariat per a ajudar les persones i els municipis afectats per la riuada en “un acte col·lectiu de compromís i fraternitat que la societat valenciana mai oblidarà”.

El cap del Consell ha visitat les instal·lacions d’Alacant Gastronòmica Solidària, entitat que ha repartit més de 175.000 menús calents en 16 municipis afectats per la riuada a la província de València.

Mazón ha valorat la labor dels més de 5.000 voluntaris que han preparat i distribuït estos menús i la col·laboració de prop de 300 empreses i particulars que han donat la matèria primera. El president ha assenyalat que el paper d’Alacant Gastronòmica “és una mostra de la solidaritat de la societat civil i els milers de voluntaris que estos dies estan contribuint a la recuperació dels municipis afectats”.

En concret, el repartiment d’aliments d’Alacant Gastronòmica, en col·laboració amb la fira Gastrònoma de València, va començar l’1 de novembre en 16 municipis: Alaquàs, Albal, Aldaia, Alfafar, Algemesí, l’Alcúdia, Benetússer, Catarroja, Llocnou de la Corona, Massanassa, Paiporta, Picanya, Sedaví, Silla, Torrent i Turís. Actualment, s’han obert nous punts de distribució de queviures en altres municipis, com ara Beniparrell.

Estos repartiments de menús calents, que es fan seguint els punts de repartiment que marca la Generalitat, es realitzen de manera directa als afectats en els seus domicilis junt amb l’entrega de fruita, aigua o productes d’higiene i neteja.

Cal recordar, que, des del dissabte passat 2 de novembre, la Generalitat va posar en marxa la Plataforma del Voluntariat que ha mobilitzat més de 20.000 persones, la participació en tasques de neteja i organització requerides pels municipis, sempre equipades amb el material i els equips de seguretat, com ara botes o EPI, en funció de les necessitats.

Alacant Gastronòmica Solidària

Alacant Gastronòmica Solidària (AGS) és una iniciativa sorgida en resposta a la pandèmia de COVID-19, amb l’objectiu de proporcionar aliments a persones necessitades a la província d’Alacant.

L’elaboració de menús calents per a les persones afectades per la riuada ha comptat amb la col·laboració d’un grup de 12 cuiners que han arribat des de diversos punts d’Andalusia a través de l’associació internacional de cuiners EuroToques.

Esta iniciativa ha comptat amb el suport de la Vicepresidència i Conselleria de Servicis Socials, Igualtat i Vivenda.

Fecha: 22/11/2024